b'\n_START_ARTICLE_\nBronislovas Zaikauskas\n_START_SECTION_\nBiografija\n_START_PARAGRAPH_\n1945\xe2\x80\x931954\xc2\xa0m. mok\xc4\x97si Vie\xc5\xa1int\xc5\xb3 vidurin\xc4\x97je mokykloje, kuri\xc4\x85 baig\xc4\x97 sidabro medaliu. 1954\xe2\x80\x931959\xc2\xa0m. studijavo Vilniaus universitete pramon\xc4\x97s ekonomik\xc4\x85, \xc4\xafgijo ekonomisto i\xc5\xa1silavinim\xc4\x85._NEWLINE_Jaunyst\xc4\x97je aktyviai sportavo, triskart SSRS akademinio irklavimo \xc4\x8dempionat\xc5\xb3 bronzos medalio laim\xc4\x97tojas a\xc5\xa1tuonviet\xc4\x97je valtyje. 1959\xc2\xa0m. Lietuvos sporto meistras. 1985\xe2\x80\x931989\xc2\xa0m. Lietuvos irklavimo federacijos prezidentas._NEWLINE_1959\xe2\x80\x931960\xc2\xa0m. dirbo ekonomistu LSSR m\xc4\x97sos ir pieno pramon\xc4\x97s ministerijoje. 1960\xe2\x80\x931988\xc2\xa0m. dirbo LSSR valstybiniame plano komitete: 1960\xe2\x80\x931976\xc2\xa0m. \xc4\x97jo \xc4\xafvairias pareigas, 1976\xe2\x80\x931979\xc2\xa0m. \xc5\xa1io komiteto pirmininko pavaduotojas, 1979\xe2\x80\x931984\xc2\xa0m. pirmininko pirmasis pavaduotojas, 1984\xe2\x80\x931988\xc2\xa0m. komiteto pirmininkas ir LSSR Ministr\xc5\xb3 tarybos pirmininko pavaduotojas._NEWLINE_1981\xe2\x80\x931986\xc2\xa0m. kandidatas \xc4\xaf LKP CK narius. Algird\xc4\x85 Brazausk\xc4\x85 i\xc5\xa1rinkus LKP vadovu, 1988\xc2\xa0m. u\xc5\xbe\xc4\x97m\xc4\x97 LKP CK sekretoriaus pramonei ir statybai pareigas. 1980\xe2\x80\x931990\xc2\xa0m. Lietuvos SSR AT deputatas._NEWLINE_Kartu su Aleksandru Drobniu i\xc5\xa1leido knygas \xe2\x80\x9ePenkme\xc4\x8dio \xc5\xbeingsniai\xe2\x80\x9c (1972\xc2\xa0m.) ir \xe2\x80\x9ePenkme\xc4\x8di\xc5\xb3 rikiuot\xc4\x97je\xc2\xa0\xe2\x80\x93 de\xc5\xa1imtasis\xe2\x80\x9c (1978\xc2\xa0m.). 1983\xc2\xa0m. jam paskirta LSSR valstybin\xc4\x97 premija. 1984\xc2\xa0m. suteiktas LSSR nusipelniusio ekonomisto garb\xc4\x97s vardas. _NEWLINE_Lietuvai atk\xc5\xabrus Nepriklausomyb\xc4\x99 dirbo Auk\xc5\xa1\xc4\x8diausiosios Tarybos-Atkuriamojo Seimo patar\xc4\x97ju. 1990\xe2\x80\x931992\xc2\xa0m. Vyriausyb\xc4\x97s vadovyb\xc4\x97s patar\xc4\x97jas \xc5\xabkio analiz\xc4\x97s ir pl\xc4\x97tojimo klausimais. _NEWLINE_1993\xe2\x80\x931995\xc2\xa0m. banko \xe2\x80\x9eHermis\xe2\x80\x9c Marketingo departamento direktorius. Nuo 1995\xc2\xa0m. Kooperacijos banko vadovas, \xc5\xa1io banko valdybos pirmininkas (1996\xc2\xa0m. bankas bankrutavo). 1998\xc2\xa0m. kaip buv\xc4\x99s Kooperacijos banko vadovas pripa\xc5\xbeintas kaltu u\xc5\xbe banko turto i\xc5\xa1\xc5\xa1vaistym\xc4\x85. Teis\xc4\x97saugos organai nustat\xc4\x97, kad neatsakingai i\xc5\xa1duodamas paskolas, banko valdybos pirmininkas i\xc5\xa1\xc5\xa1vaist\xc4\x97 3 389 800 lit\xc5\xb3. Jis nuteistas kal\xc4\x97ti 5 metus, v\xc4\x97liau bausm\xc4\x97 suma\xc5\xbeinta iki 2 met\xc5\xb3.  2000\xc2\xa0m. bir\xc5\xbeelio m\xc4\x97n. paleistas i\xc5\xa1 sustiprinto re\xc5\xbeimo kolonijos. _NEWLINE_2000\xe2\x80\x932008\xc2\xa0m. Lietuvos verslo darbdavi\xc5\xb3 konfederacijos ekonomikos ir verslo reikal\xc5\xb3 ekspertas. Darbo partijos deleguotas dalyvavo Seimo komisij\xc5\xb3 veikloje._NEWLINE_Palaidotas Vilniaus Rokanti\xc5\xa1ki\xc5\xb3 kapin\xc4\x97se \xc5\xa1eimos kape \xc5\xa1alia s\xc5\xabnaus.'